钦定古今图书集成/明伦汇编/官常典/第779卷 > 刘藻
## 钦定古今图书集成/明伦汇编/官常典/第779卷 > 刘藻

按《魏书》本传，“藻字彦先，广平易阳人也。六世祖遐，从
司马叡南渡。父宗之，刘裕庐江太守。藻涉猎群籍，美
谈笑，善与人交，饮酒至一石不乱。永安中，与姊夫李
嶷俱来归国，赐爵易阳子，擢拜南部主书，号为称职。
时北地诸羌数万家恃险作乱，前后牧守不能制，奸
暴之徒，并无名实，朝廷患之，以藻为北地太守。藻推”
诚布信，诸羌咸来归附。藻书其名籍，收其赋税，朝廷
嘉之。迁龙骧将军、雍城镇将。先是，氐豪徐成、杨黑等
驱逐镇将，故以藻代之。至镇，擒获成、黑等，斩之以徇，
群氐震慑。雍州人王叔保等三百人表乞藻为𫘤奴
戍主。诏曰：“选曹已用人，藻有惠政，自宜他叙。”在任八
年，迁离城镇将。太和中，改镇为岐州，以藻为岐州刺
史。转秦州刺史。秦人恃险，率多麤暴，或拒课输，或害
长吏，自前守宰，率皆依州遥领，不入郡县。藻开示恩
信，诛戮豪横，羌、氐惮之，守宰于是始得居其旧所。遇
车驾南伐，以藻为东道都督。秦人纷扰，诏藻还州，人
情乃定。仍与安南将军元英征汉中，频破贼军，长驱
至南郑。垂平梁州，奉诏还军，乃不果克。后车驾南伐，
以藻为征卤将军，督统军高聪等四军为东道别将。
辞于洛水之南，高祖曰：“与卿石头相见。”藻对曰：“臣虽
才非古人，庶亦不留贼寇而遗陛下，辄当酾《曲阿》之
酒，以待百官。”高祖大笑曰：“今未至曲阿，且以河东数
石赐卿。”后与高聪等战败，俱徙平州。景明初，世宗追
录旧功，以藻为太尉司马。是年六月卒，年六十七，赠
钱六万。